Danko, Andrej, predseda NR SR (2018-09-12):
Skúsime v dobrom, pán Dostál, čo. (Povedané so smiechom.) Dobre, tak skúsim vysvetliť veci, ktoré nás môžu, možno pre vás prekvapivo, so SaS spájať, a veci, ktoré nás rozdeľujú. Dobre? Určite by som chcel dnes nie rozprávať o veciach, ktoré nás absolútne rozdeľujú, ale veci, ktoré nás spájajú. To, čo nás spájalo aj v programoch, bolo zrušenie daňových licencií, zníženie odvodov a daní a nám sa podarilo za Slovenskú národnú stranu tie veci presadiť. A vysvetlím vám na rekreačných poukazoch, prečo je dôležité toto opatrenie. Po prvé. Tak ako bolo povedané, civilizované štáty a ich zákonníky práce a Zákonník práce je nejaká norma, ktorá platí v pracovnoprávnom pomere, poznajú niektoré inštitúty, o ktorých sa budeme musieť čím ďalej viac rozprávať v rámci civilizovanej Európy a v rámci nášho posunu v rámci Európskej únie. Jeden z tých nástrojov je 13., 14. plat, ktorý teraz nebudem rozoberať, ktorý, verím, že bude časom pochopený, pretože je to sčítaním odmeny, a Slovensko je jediným štátom v Európskej únii, ktorý je oslobodené od odvodov a daní, čo si ešte podnikatelia neuvedomujú, a prichádza ale opatrenie rekreačných poukazov. Rekreačné poukazy nebudú platiť len pre súkromnú sféru, ale podarilo sa presadiť, že budú platiť aj pre štátnu sféru. Čo sa týka ale súkromnej sféry, mám na to jeden ľahký argument. Hovoríme o tom, že dnes je priemerná hrubá mzda 1 000 eur a hádam každá spoločnosť v priemere do roka vypláca odmenu 275 euro, čo znamená 23 eur mesačne. Čím pomáhame podnikateľom, je vlastne, že odmenu, ktorú doteraz vyplácali zhruba v hrubom 350 euro, tak aby človek mal 280 alebo 275 euro, museli zdaňovať rôznymi odvodmi, daňami a my im vlastne umožňujeme dávať odmenu zamestnancom formou príspevku k dovolenkovému lístku bez odvodov, bez daní. Nie je to suma, ktorá by mohla zničiť pracovnoprávny vzťah, je to suma, ak sa to dobre bude podnikateľom vysvetľovať a komunikovať, ktorá im vlastne zníži daňové, odvodové zaťaženie. Áno, aj ja snívam, aby daň z príjmu sa dostala na 15 % a snívam o nižších odvodoch a daniach a sme v koalícii a hľadáme rôzne kompromisy. Čo je ale podstatným efektom toho, čo chceme presadiť zdravotnými, rekreačnými poukazmi? Určite nie je fér, pán Dostál, ak hovoríte o nejakých lobingoch. Neviem, slovo lobing a korupcia, a tak, ako to je, keď presadzujeme slovenský výrobok, naučili sme sa v spoločnosti kriminalizovať a obviňovať bez toho, aby ste mali jeden relevantný dôkaz, ale ja hovorím o úprimnom záujme toho, aby zamestnanci slovenských fabrík poznali aj iný nástroj, ako je stravný lístok, ktorý je civilizovaný, a to je dovolenkový poukaz. Prepáč, pani poslankyňa školský poukaz, kinový poukaz a ešte, neviem, fitnes poukaz nepoznajú zákonníky práce. Možno tieto veci sa dajú financovať zo sociálneho fondu. Ale chcem poukázať hlavne na to, že je to jedno z prvých opatrení v rámci sociálnej väzby zamestnanca, zamestnávateľa, kde štát sa nespráva len to, že káže, ale aj sám pristupuje k tejto povinnosti. O efektoch pri počte zamestnancov, ktorí, odhadujeme, že to môžu použiť 1,5 mil. pri celkovom efekte tržieb do objemu 700 mil., príjem DPH, zvýšenie naozaj podielu HDP z cestovného ruchu asi nemusím teraz tu rozprávať, vidíte to aj v dôvodovej správe. Jedna vec je ale pravda, Slovensko musí rozvíjať viac cestovný ruch. Môže to byť historické opatrenie a odpustite ho, že robíme my. Ale niekto ho raz musí urobiť, ktoré naštartuje, ubytovanie, cestovný ruch, tie malé penzióny. Máme, ak je tu pán Érsek, pripravené zmeny stavebných konaní v kontexte toho, že hovoríme o kopírovaní rakúskeho modelu pri rozvoji ubytovacích zariadení, lokálnych atrakcií, s VÚC-kami a lepšie stavebné konania pre cyklotrasy a, samozrejme, nie v neposlednom rade diaľnice. Nechcem tie témy otvárať, ale myslím si, že tak ako som povedal, že dovolenkový poukaz je nástroj, kedy zamestnanec v konečnom dôsledku naozaj niečo od zamestnávateľa dostane, čo ale aj reálne dostáva, ale to, čo dostáva, je oslobodené od odvodov, daní. Je to úplne kopírované aj so stravným lístkom. A, samozrejme, že ten mechanizmus môže priniesť rôzne aj problémy, ale myslím si, že nevidím dôvod, aby aj slovenský zamestnanec, slovenský robotník takýto nástroj nemohol dostať od svojho zamestnávateľa. Ak si porovnáte komfort pracovníkov, ako hovoril aj Jaro Paška, či v Nemecku od rôznych príspevkov, za ktoré by ste nás asi bičovali, príspevkov, ktoré sú na, dokonca na zariadenie bytu, na vzdelanie manželky, ak sa presťahujete, na deti, na školy a pri šesťhodinovom pracovnom čase, tak ja tu vždy hovorím, že my sme tu komunizmus budovali, na Západe ho majú. A keď sa nepôjde touto cestou, nebude sa dvíhať životná úroveň ľudí, nebude sa dvíhať pomer cestovného ruchu k HDP. Bez akýchkoľvek emócií a bez takých osobných vecí, že som niečo odkázal, nič som neodkázal, bez toho, aby som vás teraz nejako ja, ako poviem, posudzoval z hľadiska tých výrokov, by som vás chcel poprosiť o podporu toho, že ak SaS naozaj záleží aj na znižovaní odvodov a daní, tak ako to bolo pri trinástom, štrnástom, kde, ešte raz opakujem, ak niekto, kto dáva v priemere odmenu do výšky tisíc euro, si to rozdelí na júl a december a dá človeku v konečnej miere väčšiu čistú mzdu, pri 500 euroch je to dokonca 480 euro v čistom bez odvodov a daní. Keď to podnikateľom vysvetľujeme, musím povedať, že sú aj takí, ktorí sa ospravedlňujú za to, že nechápali, o čom je ten zákon. Verím, že časom aj tieto rekreačné poukazy alebo dovolenkové poukazy budú brané ako samozrejmosť. Takže považoval som za potrebné vystúpiť, aj odpoviem na faktické, ak bude niečo, ale skúsme možno začať fungovať trošku bez tých osočovaní, kto čo robí, a kriminalizovanie. Viete, ja od rána mám naozaj toho niekedy dosť a dnes je ten taký deň, že keď nespojíme tých, ktorí rozumejú tým-ktorým oblastiam, rozum a sily, tak Slovensko bude ďalej stagnovať a budeme sa len urážať, kriminalizovať a možno niekto na Západe sa z toho bude tešiť. Ešte raz vás prosím o pochopenie logiky toho nástroja a skúste nehľadať vo všetkom, čo robíme, len zlý úmysel. Ďakujem. (Potlesk.)